送慕容若禔公幹環慶邠寧
作者：李之儀
朝代：宋

paragraphs: 四月邊城氣如煮，問龍乞水將致雨。
起我獨有泛蓮人，相與授誠香一縷。
腹枵不擬謝僧疏，愁對焦枯無告語。
君時捧檄不我捨，意欲同分神所怒。
此誠未契我輒罷，想望絕疑隔烟霧。
一朝報我檄難留，明日清晨離此去。
我慙君住本爲我，君行我乃不得祖。
固知身世不相期，戚戚安能效兒女。
君還我亦脫韁鎖，聞道荆醅如潑乳。
使君況是我輩人，便約臨高目東注。
經由第一莫遲回，尤物須知原有主。